runetrust/blame-folketinget-dk huggingface dataset:
Kirsten Brosbøl (S), 2015-05-20:
Det er bl.a. også De Samvirkende Købmænd, som siger, at de er meget bekymrede ved udsigten til at få de her store både detailhandelsbutikker og udvalgsvarebutikker i udkanten af vores byer, fordi de som købmænd ude i de mindre byer er bekymrede for, hvad det kan få af konsekvenser.
Pia Olsen Dyhr (SF), 2009-10-20:
Udfordringen bliver jo at få folk til at tage den kollektive trafik, men der skal jo stadig væk være plads til, at folk, der skulle ønske det, og som skulle mene, at det helt uomtvisteligt er en del af deres nødvendige virke at tage deres bil, også skal have lov til at tage den.
Torsten Schack Pedersen (V), 2006-11-16:
Med en lille smule indsigt – og jeg ved, at hr. Rasmus Prehn bestemt har stor indsigt i, hvad ønskerne er for Den Kgl. Veterinær- og Landbohøjskole – harmonerer det jo bestemt ikke med en frivillig mulighed for at flytte til Århus.
Jytte Andersen (S), 2007-01-11:
Afslutningsvis vil jeg gerne takke de øvrige forligspartier og ministeren for et pragmatisk og godt samarbejde i forbindelse med udmøntningen af den politiske aftale, der har ført til et resultat, som vi har en forventning om har en vis tidsmæssig holdbarhed, så vi kan slippe for de konservative angreb på dagpengesystemet, der alene vil tilgodese de relativt stærke og højtlønnede ledige.
Aaja Chemnitz Larsen (IA), 2017-10-26:
Nu ved jeg også, at Tele-Post, som er Grønlands teleselskab, har en strategi om at styrke internettet i 92 pct. af området omkring Grønland, men det betyder jo sådan set også, at der er 8 pct. af Grønland og 8 pct. af befolkningen, som ikke får styrket deres internetadgang.
Mai Henriksen (KF), 2012-11-20:
Kunne det ikke være en tanke værd, at man, når riget måske på et tidspunkt får penge, kunne vove det, så vi kunne gå sammen, måske flere partier oven i købet, om at lave en nedrivningspulje, som netop havde fokus på landdistrikterne, havde fokus på de her faldefærdige bygninger, som skæmmer landskabet, og som får andre i småbyerne til at flygte væk?
Sophie Løhde (V), 2014-04-24:
Jeg vil også gerne fremhæve Kræftplan III, hvor vi fik afsat midler til en række initiativer til at forbedre den palliative indsats i såvel regionerne som kommunerne, herunder bl.a. i forhold til de palliative teams og øget adgang til en specialiseret palliativ behandling og rådgivning.
Rune Lund (EL), 2007-05-25:
Vi har en lang række overflyvninger, hvorom vi kan sige, at der er nogle meget stærke indikationer, men vi har ikke en decideret rygende pistol, sådan at vi kan sige, at det lige præcis er det fly, selv om vi har noget, der næsten minder om det, netop Helsinkisagen, hvor et fly den 19. september 2004 fløj fra Guantánamo til Bagram.
Poul Nyrup Rasmussen (S), 2001-04-25:
Jeg kan sige, at regeringen har påpeget nogle faktuelle fejl, som det i øvrigt fremgår i rapporten, og regeringen har sagt, at vi ikke synes, den tegner et nutidigt billede af Danmark, og at den væsentligste opgave for os på integrationsområdet er at få mennesker i arbejde i Danmark i tilknytning til, at man selvfølgelig også lærer dansk og i det hele taget får de muligheder for at yde sit bidrag til det danske samfund, som alle vi andre har.
Kim Behnke (FP), 1998-06-04:
For når man skal købe bil, har man så mange andre ting, man skal tage stilling til: Hvilken farve bilen skal have, hvor man skal købe den, hvilke leveringstider der er - nogle biler skal man jo vente i op til 18 måneder på overhovedet at få leveret - og at den så koster 5.000 eller 6.000 kr. mere, indgår bare i den finansieringsaftale, som man bliver præsenteret for.
Preben Bang Henriksen (V), 2012-10-25:
Jeg døjer lidt med at se, om forslaget betyder, at det samme kommer til at gælde for holdingselskaberne, altså om holdingselskaberne kan slippe, eller – rettere sagt – om der fortsat gælder det forhold, at man skal have fuld revision i holdingselskaber, hvis ejeren eller selskabet er idømt en bøde.
Thor Pedersen (V), 2003-05-23:
Og det er klart, at regeringen har nøjagtig den samme målsætning som den tidligere regering for nedbringelse af den samlede offentlige gæld målt i procent af BNP, og jeg vil godt sige, at den finanspolitik, vi lægger til rette, og det, der ligger i skattelettelsen, er i virkeligheden overordentlig godt afstemt med de konjunkturer, vi kan se.
Jørn Jespersen (SF), 2002-01-23:
Det tredje spørgsmål var ministeren end ikke i nærheden af at forsøge en besvarelse af, og det gik på, om der eksisterer andre uafhængige institutioner inden for naturområdet, som kan rådgive politikere, og som kan deltage i den offentlige debat, eller om det er sådan, at regeringen her har skåret det eneste uafhængige organ væk, der kunne bidrage til en offentlig og politisk diskussion på naturområdet.
Henrik Dahl (LA), 2018-10-11:
Det, jeg håber på, er, at hele pakken, altså også med, hvad der er af sanktioner over for forældre, også vil få – og skal vi sige det ligeud – nogle uansvarlige forældre til at vågne op på et meget, meget tidligere tidspunkt og få dem til at forstå, at de selvfølgelig skal sørge for, helt fra barnet er ganske lille, at det kan tale det sprog, som er det officielle sprog i Danmark.
Poul Nyrup Rasmussen (S), 1998-10-06:
Efter 5 års fremgang er vi nået dertil, at vi kan tage fat på opgaver, vi end ikke havde kunnet nærme os for blot få år siden; men nu gælder det omsorgen og en ny, aktiv tilværelse for de yderste i vort samfund: de svage, de ledige, de, der ikke er 100 pct. effektive, de, der ikke har mærket de bedre tider, og de, der gennem alt for mange år har følt, at samfundet vendte dem ryggen.
Sanne Rubinke (SF), 2015-01-29:
Samtidig har vi nogle klokker, der ringer lidt i forhold til en placering her, altså en risiko for, at der går bureaukrati i den, at der går sådan the Christiansborg way i det, som er uønsket, og at man kan have svært ved hos Folketingets politikere og administration at overholde et armslængdeprincip i forhold til stedet.
Thor Gunnar Kofoed (V), 2004-11-26:
Hvis vi først tager EU's samlede budget som udgangspunkt, så er der en forskel, for der er indbygget en nedskæring, en reduktion af landbrugsstøtten med 3 pct. det første år og derefter 5 pct., hvor der er en nedskæring af støtten til landbruget, også den afkoblede støtte.
Jane Heitmann (V), 2021-12-03:
Medicin og tvang kan være effektfulde redskaber at ty til, for at en patient kan komme tilbage til en mere normal livsbane eller for at fastholde en patient i en god gænge, men vi må ikke være blinde for, at f.eks. kunst, kultur, dans, drama, sanserum og andre kreative aktiviteter kan have et helende sigte.
Line Barfod (EL), 2002-04-19:
Det vil jo kun være i helt specielle situationer, hvor der er et stort flertal blandt vælgerne, der ønsker et nyvalg og ønsker at give kommunalbestyrelsen en anden sammensætning og derfor skriver under hos dem, der samler underskrifterne, netop fordi de ønsker at stå i spidsen for forsøget på at få en anden kommunalbestyrelse.
Jørn Jespersen (SF), 2002-03-11:
Jeg mener, det er sådan, at langt størstedelen af midlerne er gået til enkeltindvindinger, altså til den enkelte person, som uden egen skyld har fået ødelagt sit drikkevand, og man har så ydet et bidrag til, at det kunne ordnes, så der kom en ren drikkevandsforsyning igen.
Ole Stavad (S), 1999-05-12:
Den trinvise overgang fra at betale 8 pct. i arbejdsmarkedsbidrag til at betale bundskat, mellemskat og topskat, i takt med at indkomsten stiger, og uden at der er tale om markante hop, er efter min mening en særdeles positiv egenskab ved det danske skattesystem.
Henning Hyllested (EL), 2013-05-21:
Jeg er selvfølgelig ked af – men havde også forventet – at Socialdemokraterne ikke vil bakke op om vores beslutningsforslag, i og med at det trods alt bare drejer sig om en henvendelse til Kommissionen, hvor man gør opmærksom på, at her er der altså et problem.
Rune Lund (EL), 2007-03-22:
Jeg kan huske, at forsvarsministeren dengang lagde meget vægt på, at lignende situationer ikke måtte opstå i fremtiden, da vi havde diskussionerne om fangesagen i Afghanistan, hvor de 31 fanger den 18. marts 2002 blev udleveret til amerikanerne, hvorefter de blev udsat for tortur.
Brian Mikkelsen (KF), 2017-11-23:
Og formålet med det her lovforslag – for der har været spurgt til alle mulige forskellige ting, som slet ikke har noget med det her lovforslag at gøre, så derfor vil jeg lige præcisere, hvad det her lovforslag handler om – er, at vi skal forebygge skader ved oversvømmelser og erosion.
Søren Gade (V), 2003-12-16:
Men jeg vil gerne spørge hr. Keld Albrechtsen, om det ikke er sund fornuft også for hr. Keld Albrechtsen, at de offentlige myndigheder bruger deres kræfter på de virksomheder i Danmark, som har problemer med at opfylde miljøkravene, og som snyder på vægten, og så fjerner fokus fra de virksomheder, som det ene år efter det andet opfylder kravene, skal have en fornyet godkendelse og så skal igennem møllen igen, når man nu kan flytte de ressourcer over på de virksomheder, som hr. Keld Albrechtsen er så bange for.
Ole Birk Olesen (LA), 2011-11-25:
Grunden til, at jeg spørger, er, at jeg synes, jeg kan mindes at have hørt om, at der i Enhedslistens principprogram står et astronomisk højt beløb, og det ville jeg sådan set bare have ordføreren til at sige højt fra talerstolen her, og så vil jeg så med det som udgangspunkt pointere, at Enhedslistens virkelighedsopfattelse jo aldeles er på månen, fordi Enhedslisten overhovedet ikke har nogen idé om, at der skal være et incitament til at påtage sig et arbejde.
Lars Barfoed (KF), 2010-11-24:
Nu er fru Pernille Frahm jo tilbage til at diskutere den konkrete sag og har nogle bemærkninger at knytte til den, og jeg synes stadig væk ikke, at en åben drøftelse her i Folketingssalen er det rette forum at lave sagsbehandling på en meget konkret sag, hvor der skal træffes nogle forvaltningsretlige afgørelser, og hvor der er konkrete personer involveret.
Uffe Elbæk (UFG), 2020-11-20:
Og endnu har jeg ikke hørt nogen sige, at det ikke er et problem, at der er en mistillid mellem borgere og politikerne, og jeg hører ikke, at der er nogen, der siger, at det ikke er et problem, at der er så få, der har lyst til at involvere sig direkte i politik.
Jan Petersen (S), 2006-10-05:
Det var jo sådan, at da effekterne af udlignings- og strukturreformen blev meddelt Norddjurs Kommune, som vel at mærke er en af landets fattige kommuner – og det er jo dem, hr. Thulesen Dahl taler for skal have det bedre, når han taler om solidaritet, og det er jeg sådan set overordnet enig i som princip – fik vi jo så at vide, at vi skulle have 8,8 mio. kr., men når de udmærkede folk regner det ud, og jeg tror, de er lige så gode til at regne som så mange andre, så taber vi 6,4 mio. kr., og i Syddjurs, hvor de ikke skulle have noget, for de ligger lidt højere, ender de med at tabe op mod 32 mio. kr.
Jacob Jensen (V), 2013-01-15:
Der kan være forskellige folk fra universitetsmiljøerne, hvad ved jeg, men jeg synes også, at det er lige så oplagt, at man så også tilkendegiver, at selvfølgelig skal erhvervsorganisationerne i en eller anden udstrækning involveres i det lovforberedende arbejde, fordi det jo alt andet lige er dem, som skal være med til at sikre, at et ordentligt udbud rent faktisk også får det resultat, som vi alle sammen ønsker.
Karin Nødgaard (DF), 2010-10-28:
Men jeg vil godt have lov til at sige i forhold til det, der står i aftaleteksten omkring kerneområder, at noget af det, som hr. Holger K. Nielsen nævner, f.eks. kunne være under det, der hedder formidling af internationale forhold, som skal styrkes, og der er flere andre områder.
Ane Halsboe-Jørgensen (S), 2023-10-24:
Som nævnt er det også et væsentligt mål i arbejdsskadeaftalen, at sagsbehandlingstiderne i arbejdsskadesager bliver forkortet, og derfor har vi i aftalen opstillet to konkrete mål for sagsbehandlingstiden frem mod 2027, og bestyrelsen i Arbejdsmarkedets Erhvervssikring skal inden udgangen af 2023 opstille delmål, som også vil blive forelagt aftalepartierne.
Keld Albrechtsen (EL), 2004-02-05:
Når det er særlig nødvendigt at få det med i et regnskab - jeg anerkender fuldt hr. Touborgs intention - er det jo, fordi mærkningsreglerne med hensyn til gmo tillader, at det kommer ind og bliver brugt som foder, uden at den færdige vare, det kan f.eks. være mælk, skal mærkes med gmo.
Hans Andersen (V), 2006-04-04:
Men mit svar er, at vi skal se det her i en sammenhæng, at man ikke isoleret kan kigge på hygiejne, men er nødsaget til at se på sundhedsvæsenet i sin helhed, hvor hygiejne selvfølgelig spiller ind, men hvor indlæggelsestid, ernæring osv. også spiller ind.
Bente Dahl (RV), 2007-02-07:
Jeg vil gerne spørge Socialdemokratiets ordfører om det samme, som jeg spurgte Venstres ordfører om, nemlig om det er rimeligt, at mennesker, der har formuer i størrelsesordenen, ja, nu sagde jeg 900.000 kr. før, men vi kan sige 500.000 kr. og opefter – det er i hvert fald store formuer, vi taler om – også skal have offentlige tilskud.
Helge Adam Møller (KF), 2002-04-16:
Da den konservative ordfører, hr. Kaj Ikast, ligesom enkelte andre ordførere er forhindret i at være til stede, skal jeg på den konservative folketingsgruppes vegne sige følgende: Vi kan tilslutte os, at den offentlige virksomhed Post Danmark omdannes til et aktieselskab. Vi kan ikke bare tilslutte os det, vi gør det også med glæde.
Mai Mercado (KF), 2025-05-07:
Sluttelig er der det om undtagelse fra krav om miljøkonsekvensvurdering for vej- og baneprojekter til forsvarsformål og civile beredskabsformål, hvor der altså direkte står i lovforslaget, at henset til den sikkerhedspolitiske situation kan det ikke udelukkes, at der kan opstå behov for at etablere, ændre eller udvide statslige vej- og jernbaneanlæg til varetagelse af nationale forsvarsformål, og at det også er vurderingen, at det kan blive nødvendigt, at det skal ske meget hurtigt, hvorfor det er nødvendigt at vedtage den her ændring.
Frederik Vad (S), 2024-04-18:
Der blev sagt en del forkerte ting på talerstolen, men noget af det, som jeg synes var vildest, var det der med, at ordføreren har så meget imod de dele, der handler om sprogkrav og størrelsen på den økonomiske garanti, når ordførerens egen partiformand selv har foreslået noget lignende.
Benny Engelbrecht (S), 2019-02-27:
Det er jo en ret ejendommelig og lidt bagvendt argumentationsmetode, som finansministeren anvender her, altså at påpege, at det er en meget lille andel af den samlede sum, som i givet fald vil gå til bestyrelseshonorarer, for nøjagtig det samme argument kan man sådan set anvende om regionsrådsmedlemmernes vederlag og de omkostninger, der er, til den folkevalgte del af regionsrådene.
Bjarne Corydon (S), 2014-12-17:
De nye skøn for BNP-vækst i 2014 og 2015 i Økonomisk Redegørelse, som udkom i december 2014, øger isoleret set det offentlige underskud, og det gør en lavere oliepris også, sådan som det har været debatteret de seneste dage.
Aage Frandsen (SF), 1998-05-06:
Det, der også er vigtigt i den her forbindelse, er at sørge for, at det eksisterende net bruges, og at det bruges i størst muligt omfang, således at man ikke skal udbygge, således at man ikke skal lægge flere kabler ned end højst nødvendigt, og således at man, når vi senere skal se på det, heller ikke skal sætte flere master op end højst nødvendigt.
Jesper Petersen (S), 2016-01-13:
Men her er der jo så et spørgsmål mere, som går på den fornemmelse, vi får, af, at regeringen ikke har været helt klar over, hvad man egentlig har sat i værk, og at man ikke havde en samlet beredskabsplan og en enighed om, hvad den skulle gå ud på, da man iværksatte den.
Poul Nyrup Rasmussen (S), 1998-10-06:
Jeg skal i øvrigt henvise til den udførlige skriftlige redegørelse, som også er fremsendt i dag. Først det økonomiske hovedspor: Danmark er indtil nu sluppet nådigt gennem de storme, der blæser i verdensøkonomien og på finansmarkederne; men der er brug for en forbedret international indsats og et bedre samarbejde, hvis vi skal afværge tilbageslaget i stedet for at forstærke det.
Anders Fogh Rasmussen (V), 2002-04-18:
Det er en drøftelse, der forhåbentlig munder ud i beslutninger om bl.a. større åbenhed med virkning allerede fra og med det danske formandskab. Herudover er det afgørende spørgsmål frem mod Sevilla set med danske øjne: Hvor langt kan det spanske formandskab bringe udvidelsesforhandlingerne?
Kirsten Brosbøl (S), 2005-11-09:
Kan statsministeren ikke bekræfte, at hvis vi nu forestillede os, at vi ikke havde haft en tsunamikatastrofe i januar, som en stor del af katastroferammen blev brugt på – og selvfølgelig skulle vi hjælpe de ofre, der var nødlidende i de områder, der var ramt af tsunamien – så havde der været mange flere penge til rådighed nu, og de penge kunne statsministeren så have brugt til at hjælpe ofrene i Pakistan?
Søren Espersen (DF), 2021-12-09:
Jeg piller lidt ved den myte om, at det er så væsentligt for soldater, hvorvidt der er et bredt, et kvalificeret eller et almindeligt flertal, og jeg ved, at hr. Niels Flemming Hansen omgås en del folk inden for militæret, og jeg vil høre den konservative ordfører, om han nogen sinde har hørt, at der er blevet givet udtryk for skuffelse over, at Enhedslisten og SF ikke var med i en beslutning om krigsudsendelse.
Torben Hansen (S), 2003-12-02:
Kunne man ikke forestille sig, at Dansk Folkeparti som aftalepartner i det her går til regeringen og ministeren og siger: Det her bliver vi nødt til at få lavet om, for vi kan allerede nu se, inden vi overhovedet har vedtaget det i Folketinget, at man fra Det Økonomiske Råds side siger, at det her ikke kommer til at virke? Kunne det ikke være muligt at tage det op til forhandling? I forhold til EUD+, som nu bliver fremhævet flere gange som løsningen på det hele: Er det ikke korrekt, at ifølge aftalen regner man med 500 pladser årligt på EUD+, og at man lige nu har 7.700 i skolepraktik?
Bertel Haarder (V), 2011-03-30:
Når jeg gik med til det, på trods af at der tidligere har været betydelig modstand mod det i en række partier, så var det lige præcis af den grund, at jeg tror, billedadvarsler kan være effektiv over for de unge og over for nogle af dem, som ellers ikke reagerer på vores velmenende kampagner.
Karsten Hønge (SF), 2023-11-09:
vil jeg sige, at hvis nu ordførerens svar er i retning af, at der i dag ikke er et alternativ til NATO, og at man, indtil der er opbygget en ny sikkerhedspolitisk arkitektur, som det så fint hedder, i Europa, så måske midlertidigt ikke kan leve uden det – selv i den situation, som så, kan jeg forstå på det, måske kunne have været et midlertidigt medlemskab af NATO – vil man så i den periode betale det kontingent, som medlemsstaterne har besluttet?
Anders Fogh Rasmussen (V), 2005-04-13:
Derfor fremrykker vi etableringen af et vækstforum, inddrager de lokale kræfter i at udarbejde en strategi for fremadrettet erhvervsudvikling i Nordjylland og bakker det op med penge, 200 mio. kr., som er nye penge til Nordjylland.
Orla Hav (S), 2017-03-21:
Jeg skal sige, at vi glæder os over, at der bliver mulighed for at lave en tidlig forebyggende indsats, at der bliver mulighed for at anvende gruppebaserede tilbud om hjælp og støtte, tidsbegrænsede individuelle tilbud om socialpædagogisk hjælp og støtte til borgere, der endnu ikke er berettiget til ydelser efter serviceloven, samt sociale akuttilbud som led i indsatsen over for borgere med psykiske lidelser.
Morten Messerschmidt (DF), 2021-05-05:
Altså, baggrunden er jo de, jeg tror, det er ti politianmeldelser, der har været i relation til naturparken ved Mols Bjerge, og så selvfølgelig den pressedækning, hvor man dels i Jyllands-Posten, dels andre steder har kunnet se billeder af ting, man slet ikke troede ville ske i Danmark: dyr, der er sultet ihjel, og dyr, der har forsøgt at finde næring ved at spise planter, der er giftige for dem, og ved at afbarke, altså flere meter op, og hvor man kan se, at det må have været en helt unaturlig, og ja, altså virkelig desperat situation, dyrene har været i.
Anni Matthiesen (V), 2015-03-19:
Er det ikke et problem, også som Socialdemokrat, kan man sige, at det ikke sikres, at de her elever også har det frie skolevalg og dermed også kan vælge en fri skole til, fordi der faktisk lige nu er et system, der begrænser den mulighed, fordi omkostningerne for den enkelte friskole simpelt hen kan blive så høje, at de er tvunget til at sige nej til at optage en elev med de her specielle behov, fordi skolen typisk selv skal ud at finde en stor andel af de omkostninger, der vil være ved at optage sådan en elev?
Pernille Bendixen (DF), 2016-10-26:
I forhold til barnebrude, hvor vi taler om børn, der er under 15 år, har jeg et tænkt eksempel: Hvis et sådant ægtepar kommer hertil og pigen er gravid, kunne jeg egentlig godt tænke mig at høre – bare helt frit – ministerens holdning til det, og hvordan vi håndterer det.
Søren Egge Rasmussen (EL), 2020-12-02:
Så noterer jeg mig, at man åbenbart er kommet frem til nogle anderledes konklusioner i andre nordiske lande, og det synes jeg da at vi i udvalgsbehandlingen skal have belyst, altså hvad det er for nogle årsager, der er til, at man i vores nabolande er kommet frem til at rådgive på en anden måde.
Søren Søndergaard (EL), 2025-02-27:
En mulighed kunne måske være, at vi kunne lave en fælles beretning i Kulturudvalget – ligesom vi gjorde med kolonihistorien – med ønske om at få en forundersøgelse af, hvordan idrættens historie i Danmark kan formidles bedre og på en måde, hvor der er plads til både solstrålehistorier og skyggesider, og hvor der også er plads til den brede folkelige og frivillige foreningsidræt, som i 99 pct. af alle tilfælde er udgangspunktet og grundlaget for dem, som ender øverst på sejrsskamlen.
Benny Engelbrecht (S), 2022-09-08:
Det, jeg foreløbig har hørt tilbagevist, er det, De Konservative flere gange har sagt, om, at deres plan ikke omfatter nulvækst, til trods for at hr. Søren Pape Poulsen, efter planen er blevet fremlagt, faktisk har bekræftet, at udgangspunktet er nulvækst i den offentlige sektor.
Lars Dohn (EL), 2012-04-10:
Enhedslisten er parat til at tage langt større skridt, og det, der vil hjælpe, er jo, at vi sætter ind bredt, altså at vi dybest set skaber et bedre samfund; at vi bliver bedre til at forebygge misbrug; at vi gør nogle stærkere indgreb over for spontane forbrugslån; at vi sikrer, at alle kommer i enten uddannelse eller beskæftigelse, for det er grundlæggende der, vi skal tage fat, og endelig at vi skaffer flere betalelige lejeboliger, så vi får vendt den gale udvikling, der er sket, med en formindskelse af antallet af betalelige lejeboliger.
Morten Østergaard (RV), 2008-05-16:
Det er en uskik, og det er ikke noget, vi på den måde kender fra andre dele af den offentlige forvaltning, fordi man jo der ikke på den måde har et ministerium, der er sat i verden med et erklæret mål om at forhindre nogle borgere i at opnå noget bestemt.
Poul Nødgaard (DF), 2007-05-22:
Vil det sige, at hr. Ole Stavad har den grundopfattelse – det er nu ikke et spørgsmål, for så kunne vi blive ved med at diskutere frem og tilbage – at det, hvad kommunerne mener, sådan set er ligegyldigt; vi alene vide her i Folketinget, hvad der vil være godt med hensyn til økonomiske transaktioner for borgmestre?
Victoria Velasquez (EL), 2023-11-22:
Der vil jeg gerne spørge, om ministeren vil være med til at følge op på, om de ressourcer, vi har afsat, er tilstrækkelige, og også, om der er de kompetencer, som vi har brug for, i tilsynet, så den tilsynsførende, der kommer ud, er den, der selvfølgelig er preppet til at tage sig af de forhold, der er på pladsen.
Birgitte Josefsen (V), 2010-01-21:
Det er den aftale, der er arbejdet ud fra, og den politiske aftale, der har dannet basis og baggrund for det arbejde, der er iværksat med at få etableret en ny sygehusstruktur, men også den aftale, der danner basis for det arbejde, der pågår i forhold til den præhospitale indsats.
Carolina Magdalene Maier (ALT), 2018-05-09:
Det er to helt konkrete redskaber, som vi politisk har besluttet, og som vi i hvert fald fra Alternativets side synes at vi godt kunne afskaffe, fordi vi sådan set ikke tror, at de giver noget incitament til at blive særlig dygtige eller til at fordybe sig i sine studier for den sags skyld.